Întrebat joi, 21 martie, despre retragerea candidaturii Ramonei Chiriac, candidata independentă din fruntea listei PSD pentru europarlamentare, Marcel Ciolacu a declarat că nu comentează această decizie, fiind una luată din motive personale. Mai mult, a spus că renunță la ideea de "femeie independentă" în fruntea listei.
"Nu pot comenta eu o decizie luată de doamna Ramona Chiriac, care a și anunțat public retragerea de pe liste. Nu am avut niciodată o discuție în ceea ce privește comisarul României. Această discuție trebuie să o am cu președintele României, deoarece conform Curții Constituționale, președintele este reprezentantul României la Consiliul European", a afirmat Marcel Ciolacu, joi, după şedinţa conducerii PSD de la Palatul Parlamentului, întrebat de ce s-a retras Ramona Chiriac şi ce i-a transmis.
Întrebat dacă a renunțat la ideea de a mai avea o femeie independentă în fruntea listei pentru Europarlamentare, Marcel Ciolacu a lăsat să se înțeleagă că nu mai dorește acest lucru.
"Cred că, în acest moment, cele două partide au destui oameni pregătiți", adaugă Ciolacu.
Lista PSD-PNL la alegerile europarlamentare trebuia să fie deschisă de Ramona Chiriac, fosta şefă a Reprezentanţei Comisiei Europene în România, însă aceasta a anunţat în şedinţa PSD că nu doreşte să mai candideze, au precizat surse politice.
Până la acest moment, după retragerea Ramonei Chiriac, lista comună se prezintă astfel: Mihai Tudose (PSD, Rareş Bogdan (PNL), Gabriela Firea (PSD), Dan Motreanu (PNL), Victor Negrescu (PSD), Adina Vălean (PNL), Vasile Dîncu (PSD), Daniel Buda (PNL) Maria Grapini (PSD); Siegfried Mureşan (PNL), Gheorghe Cârciu (PSD), Dragoş Benea (PSD) Mircea Hava (PNL), Titus Corlăţean (PSD), Dan Nica (PSD), Gheorghe Falcă (PNL), Roxana Mînzatu (PSD), Virgil Popescu (PNL), Alexandru Muraru (PNL).
Printre candidaţii PNL ar urma să se afle şi deputatul Mara Mareş, preşedinta Organziaţiei de Tineret a partidului.
Ordinea candidaţilor poate suferi modificări, în funcţie de discuţiile interne din partide.